Ministrul de externe, Lazăr Comănescu, a declarat la Digi24 că lipsa unei autostrăzi care să traverseze Carpații este o chestiune de securitate națională.

Șeful diplomației a făcut această observație în contextul mai larg în care vorbea despre Republica Moldova, despre șansele de unire și despre ajutorul dat de România Chișinăului pentru a se integra în Uniunea Europeană.

„Faptul că n-am fost în măsură ca până acum să avem o autostradă care să traverseze Carpații e o chestiune care ține până la urmă și de securitatea națională”, a declarat Lazăr Comănescu în emisiunea „În fața ta” de la Digi24.

Întrebat dacă a ridicat această problemă în CSAT, șeful diplomației a răspuns că este o chestiune pe care a spus-o public.

„Vom vedea această autostradă, de altfel, ați văzut, colegul meu, ministrul transporturilor, Sorin Bușe, a dat o dată și eu cred că este credibil ceea ce a spus, că până în 2021 autostrada Pitești-Sibiu va fi gata”, a spus Lazăr Comănescu.

Urmăriți AICI interviul integral acordat de ministrul de externe, Lazăr Comănescu.